Ants Uus
Ants Uus (31. detsember 1932 – 9. jaanuar 2014) oli eesti teleoperaator ja spordiajakirjanik. Aastatel 1956–1979 töötas Uus Eesti Televisioonis, tehes nii stuudiost kui ka ülekandejaamaga arvukalt kunsti-, teatri-, laste- ja spordisaateid. Kõige rohkem armastas Ants Uus ise sporti. Ta kuulus Nõukogude Liidu Kesktelevisiooni võttegruppi, kes tootis spordiüritustelt rahvusvahelist telepilti. Nii töötas ta Moskva olümpiamängudel, Hea Tahte mängudel ning maailma karikaetappidel mitmel spordialal. Hobi korras kogus Uus autogramme. Esimese neist küsis ta 1968. aastal tõstesportlaselt Jaan Taltsilt. Uus oli ka korvpallur. 1950. aastate algul tuli ta spordiühingu Spartak meeskonnas Tallinna noortemeistriks.